Oficiālais Vēstnesis L 214 , 30/07/1992 Lpp. 0001 - 0005

Speciālizdevums somu valodā: Nodaļa 3 Sējums 43 Lpp. 0173

Speciālizdevums zviedru valodā: Nodaļa 3 Sējums 43 Lpp. 0173



Padomes Regula (EEK) Nr. 2137/92 (1992. gada 23. jūlijs), ar ko paredz Kopienas klasifikācijas tabulu aitu liemeņiem un Kopienas standarta kvalitāti svaigiem vai dzesinātiem aitu liemeņiem un ar ko pagarina Regulas (EEK) Nr. 338/91 piemērošanas termiņu EIROPAS KOPIENU PADOME, ņemot vērā Eiropas Ekonomiskās kopienas dibināšanas līgumu, ņemot vērā Padomes 1989. gada 25. septembra Regulu (EEK) Nr. 3013/89 par aitas un kazas gaļas tirgus kopīgo organizāciju [1] un jo īpaši tās 4. panta 2. punktu, ņemot vērā Komisijas priekšlikumu, tā kā liemeņu klasifikācijas standarts ir vajadzīgs, lai uzlabotu tirgus caurskatāmību šajā nozarē; tā kā klasifikācija jāveic, pamatojoties uz uzbūvi un tauku slāņa biezumu; tā kā šo divu kritēriju kombinācija dod iespēju aitu liemeņus iedalīt šķirās; tā kā klasificētie liemeņi ir jāidentificē; tā kā jēru, kuru svars ir mazāks par 13 kg, liemeņu klasifikācijai tomēr var izmantot citus kritērijus, jo īpaši kautsvaru, gaļas krāsu un tauku slāni; tā kā dalībvalstis, kas vēlas izmantot šos kritērijus, informē Komisiju un pārējās dalībvalstis; tā kā, lai nodrošinātu šīs regulas vienādu piemērošanu Kopienā, būtu jāizstrādā noteikumi kontrolei uz vietas, ko veic Kopienas inspekcijas grupa; tā kā 1991. un 1992. tirdzniecības gadā līdz Kopienas klasifikācijas standartu izveidošanai piemēroja Padomes 1991. gada 5. februāra Regulu (EEK) Nr. 338/91, ar kuru nosaka svaigu vai dzesinātu aitu liemeņu standarta kvalitāti [2]; tā kā pašreiz nav lietderīgi pieņemt minētos standartus; tā kā vispirms būtu vēlams iegūt pieredzi pietiekami ilgā laikposmā attiecībā uz šajā regulā paredzētās klasifikācijas skalas piemērošanu; tā kā būtu jāpagarina Regulas (EEK) Nr. 338/91 piemērošana par tirdzniecības gadu, izņemot Regulas (EEK) Nr. 3013/89 7. pantā paredzēto pasākumu, kura piemērošana būtu jāpagarina līdz 1994. gada 30. jūnijam; tā kā šķiet atbilstoši noteikt par mērķi pēc pietiekama pārejas posma Kopienas shēmas obligātu piemērošanu visām kautuvēm, kas apstiprinātas Kopienas iekšējai tirdzniecībai; tā kā šī obligātā piemērošana pareizas pārvaldības labad tomēr nav jāattiecina uz nelielām lopkautuvēm, kas atrodas reģionos, kur šādās lopkautuvēs nokautā apjoma ietekme uz tirgus cenu ir maznozīmīga, IR PIEŅĒMUSI ŠO REGULU. 1. pants Šī regula reglamentē noteikumus par Kopienas skalu aitu liemeņu klasifikācijai. 2. pants Klasificējot liemeņus, piemēro šādus skaidrojumus: a) liemenis: nokauta dzīvnieka nesadalīts ķermenis, kam notecinātas asinis, izņemtas iekšas un atdalīta āda, kas ir bez galvas (atdalīta pakauša kaula un kakla skriemeļa locītavā), kājām (atdalītas karpometakarpālajās vai tarsometatarsālajās locītavās), astes (atdalīta starp sesto un septīto astes skriemeli), tesmeņa, dzimumorgāniem, aknām un ķidām. Nieres un nieru tauki pieder pie liemeņa; b) pusliemenis: produkts, ko iegūst, sadalot liemeni simetriski pa katra kakla, muguras, jostas un krustu skriemeļa vidu, un pa krūšu kaula un sēžas kaula un kaunuma kaula simfīzes vidu. Tomēr, ja neizmanto standartskaidrojumus, dalībvalstis ir pilnvarotas atļaut atšķirīgus skaidrojumus. Šādos gadījumos nepieciešamos pielāgojumus, veicot pāreju no šiem skaidrojumiem uz standartskaidrojumu, paredz saskaņā ar Regulas (EEK) Nr. 3013/89 30. pantā paredzēto procedūru. 3. pants 1. Aitu liemeņus iedala šādās kategorijās: - – par divpadsmit mēnešiem jaunāku aitu liemeņi, - – pārējo aitu liemeņi. 2. Aitu liemeņus klasificē, attiecīgi novērtējot: a) uzbūvi, b) treknuma kategoriju, kā norādīts attiecīgi I un II pielikumā. Lai ietvertu augstāko ("liemenis ar divkāršu muskuļu apjomu") uzbūves šķiru, dalībvalstis pēc izvēles var izmantot I pielikumā minēto ar burtu "S" apzīmēto šķiru. Dalībvalstis, kas gatavojas šo iespēju izmantot, informē Komisiju un citas dalībvalstis. Tomēr attiecībā uz jēriem ar kautsvaru mazāku par 13 kg dalībvalstis var būt pilnvarotas klasifikācijai izmantot šādus kritērijus: a) kautsvars, b) gaļas krāsa, c) treknuma kategorija, kā noteikts III pielikumā. Dalībvalstis, kas gatavojas izmantot šo atļauju, līdz 1993. gada 5. aprīlim par to paziņo Komisijai un pārējām dalībvalstīm. 3. Dalībvalstis drīkst katru I un II pielikumā paredzēto šķiru iedalīt, maksimums, trīs kategorijās. 4. pants 1. Liemeņus vai pusliemeņus klasificē pašā lopkautuvē, cik ātri vien iespējams pēc nokaušanas. 2. Klasificētos liemeņus vai pusliemeņus identificē. 3. Saskaņā ar Regulas (EEK) Nr. 3013/89 30. pantā paredzēto procedūru līdz 1992. gada 31. decembrim pieņem sīki izstrādātus noteikumus šā panta piemērošanai. 5. pants Pārbaudi uz vietas veic no Komisijas ekspertiem un dalībvalstu nozīmētiem ekspertiem izveidota Kopienas pārbaudes grupa sadarbībā ar kompetentajām valsts iestādēm. Par veiktajām pārbaudēm šī grupa ziņo Komisijai un pārējām dalībvalstīm. Vajadzības gadījumā klasifikācijai vajadzīgos pasākumus veic saskaņā ar Regulas (EEK) Nr. 3013/89 30. pantā paredzēto procedūru. Pārbaudes veic Kopienas vārdā, kura sedz radušos izdevumus. Sīki izstrādātus noteikumus šā panta piemērošanai pieņem saskaņā ar Regulas (EEK) Nr. 3013/89 30. pantā paredzēto procedūru. 6. pants Papildu noteikumus, ar kuriem precizē definīciju šķirām pēc uzbūves, treknuma kategorijas, kautsvara un gaļas krāsas saskaņā ar Regulas (EEK) Nr. 3013/89 30. pantā paredzēto kārtību pieņem vēlākais līdz 1992. gada 31. decembrim. 7. pants 1. No 1993. gada 5. aprīļa un līdz jaunas standarta kvalitātes definīcijas ieviešanai dalībvalstis katru nedēļu ziņo Komisijai par tirgus cenām, kas reģistrētas dažādām šķirām pēc klasifikācijas skalas. 2. Sīki izstrādātus noteikumus šā panta ieviešanai un jo īpaši attiecībā uz ierakstu biežumu un apjomu pieņem saskaņā ar Regulas (EEK) Nr. 3013/89 30. pantā paredzēto procedūru. 3. Informāciju, ko dalībvalstis paziņojušas Komisijai, izmanto 8. panta 2. punktā paredzēto pārskatu un priekšlikumu sagatavošanā. 8. pants 1. Regulas (EEK) Nr. 338/91 2. panta otrās daļas tekstu aizstāj ar šo: "To piemēro 1991., 1992. un 1993. tirdzniecības gados. Tomēr to turpina piemērot līdz 1994. gada 30. jūnijam, lai ieviestu Regulas (EEK) Nr. 3013/89 7. pantā paredzēto pasākumu." 2. Komisija, vēlākais, 1994. gada 31. martā iesniedz Padomei ziņojumu, kam pievienots priekšlikums standarta kvalitātes noteikšanai, par ko Padome lemj ar kvalificētu balsu vairākumu un kas stājas spēkā 1994. gada 1. jūlijā ar atpakaļejošu spēku, aprēķinot piemaksu par aitām 1994. tirdzniecības gadā. 9. pants Vēlākais 1995. gada 31. decembrī Komisija iesniedz Padomei ziņojumu par šīs regulas ieviešanu. Saskaņā ar minētā ziņojuma secinājumiem Padome izvirza sev mērķi padarīt Kopienas klasifikācijas skalas izmantošanu obligātu visām Kopienas lopkautuvēm, kas apstiprinātas Kopienas iekšējai tirdzniecībai, ja iespējams, 1996. tirdzniecības gadā un jebkurā gadījumā līdz 1997. gada 1. janvārim, neierobežojot iespēju to neattiecināt uz nelielām lopkautuvēm, kas atrodas reģionos, kur šādās lopkautuvēs nokautā apjoma ietekme uz tirgus cenu ir maznozīmīga. 10. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Regulu piemēro no 1993. tirdzniecības gada. Tā uzliek saistības kopumā un ir piemērojama visās dalībvalstīs. Briselē, 1992. gada 23. jūlijā Padomes vārdā — priekšsēdētājs John Cope [1] OV L 289, 7.10.1989., 1. lpp. Regulā jaunākie grozījumi izdarīti ar Regulu (EEK) Nr. 1741/91 (OV L 163, 13.6.1991., 41. lpp.). [2] OV L 41, 14.2.1991., 1. lpp. -------------------------------------------------- I PIELIKUMS UZBŪVE Liemeņa formu jo īpaši tā svarīgāko daļu (pakaļējā ceturtdaļa, mugura, pleci) attīstība Uzbūve Šķira | Apraksts | S augstākā | Visas formas ļoti izliektas; ārkārtīgi attīstīti muskuļi (liemenis ar divkāršu muskuļu apjomu) | E izcila | Visas formas izliektas līdz izteikti izliektas; ārkārtīgi attīstīti muskuļi | U ļoti laba | Formas kopumā izliektas; ļoti labi attīstīti muskuļi | R laba | Formas visumā pareizas; labi attīstīti muskuļi | O vidēja | Formas pareizas līdz ieliektas; vidēji attīstīti muskuļi | P slikta | Formas ieliektas līdz stipri ieliektas; vāji attīstīti muskuļi | -------------------------------------------------- II PIELIKUMS TAUKU SLĀŅA BIEZUMS Tauku daudzums liemeņa ārpusē un krūšu dobumā Tauku šķira Slānis | Apraksts | 1 plāns | Nav vai ir plāns tauku slānis | 2 neliels | Neliels tauku slānis, gaļa redzama gandrīz visur | 3 vidējs | Gaļa, izņemot aizmugurējo ceturtdaļu un plecus, gandrīz visur pārklāta ar taukiem; neliels tauku daudzums krūšu dobumā | 4 biezs | Gaļa pārklāta ar taukiem, bet uz aizmugurējās ceturtdaļas un pleciem vēl daļēji redzama; liels tauku daudzums krūšu dobumā | 5 ļoti biezs | Liemeņi biezā slānī pārklāti ar taukiem; biezs tauku slānis krūšu dobumā | -------------------------------------------------- III PIELIKUMS Liemeņu klasifikācijas shēma atbilstīgi 3. panta 2. punkta trešajam apakšpunktam Kategorija | A | B | C | | | | | | | Masa | līdz 7 kg | 7,1 – 10 kg | 10,1 – 13 kg | Kvalitāte | 1. | 2. | 1. | 2. | 1. | 2. | Gaļas krāsa | gaiši sārta | cita krāsa vai cita treknuma pakāpe | gaiši sārta | cita krāsa vai cita treknuma pakāpe | gaiši sārta | cita krāsa vai cita treknuma pakāpe | Barojuma kategorija [1] | 1, 2 | 1, 2 | 2, 3 | [1] Kā paredzēts II pielikumā. --------------------------------------------------